# **Информационен бюлетин на Съвета по международни счетоводни стандарти (IASB) – февруари 2020 г.**

**B Update February 2020**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).  
  
Съветът проведе заседания на 25 – 27 февруари 2020 г. в офисите на Фондация МСФО в Лондон.

Темите, по реда на обсъждането им, включваха:

* [Изменения в МСФО 17 *Застрахователни договори*](https://www.ifrs.org/news-and-events/updates/iasb-updates/february-2020/#1)
* [Реформата на базовия лихвен процент и ефектът й върху финансовото отчитане — Фаза 2](https://www.ifrs.org/news-and-events/updates/iasb-updates/february-2020/#2)
* [Инициатива за оповестяване—целеви преглед на оповестяванията на ниво стандарти](https://www.ifrs.org/news-and-events/updates/iasb-updates/february-2020/#3)
* [Инициатива за оповестяване—счетоводни политики](https://www.ifrs.org/news-and-events/updates/iasb-updates/february-2020/#4)
* [Поддържане и последователно прилагане](https://www.ifrs.org/news-and-events/updates/iasb-updates/february-2020/#5)
* [Бизнес комбинации под общ контрол](https://www.ifrs.org/news-and-events/updates/iasb-updates/february-2020/#6)

**Допълнителна информация**

Предстоящи заседания на Съвета:

* 16–20 март 2020 г.
* 20–24 април 2020 г.
* 18–22 май 2020 г.

**Изменения в МСФО 17 *Застрахователни договори*(Документ по програмата 2)**

На 25 февруари 2020 г. Съветът проведе заседание, за да обсъди становищата, получени като обратна информация във връзка с Проекта за обсъждане на Съвета *Изменения в МСФО 17,* отнасящи се до:

* маржа на договорената услуга, който може да бъде отнесен към инвестиционни услуги — Документ по програмата 2A;
* ниво на агрегиране (обобщаване) на информацията—годишни кохорти при застрахователни договори с междупоколенческо споделяне на рисковете между притежателите на полици — Документ по програмата 2Б;
* приложимост на опцията за смекчаване на риска—недеривативни финансови инструменти по справедлива стойност през печалбата или загубата — Документ по програмата 2В;
* незначителни изменения—Документ по програмата 2Г;
* допълнителни специфични преходни модификации и облекчения — Документ по програмата 2Д; и
* други теми, повдигнати от лицата, предоставили становища в отговор на Проекта за обсъждане — Документ по програмата 2Е.

***Марж на договорената услуга, който може да бъде отнесен към инвестиционни услуги* (Документ по програмата 2A)**

Съветът реши в порядък на работна хипотеза:

1. да финализира предложеното изменение на МСФО 17 *Застрахователни договори,* което би изисквало предприятието да идентифицира застрахователни единици при застрахователни договори без характеристики за пряко участие в разпределението на печалбата, като вземе под внимание количеството на ползите и очаквания период на услугата по възвръщаемост на инвестицията, ако има такава, в допълнение към застрахователното покритие.
2. да потвърди посочените критерии, предложени в параграф Б119B на Проекта за обсъждане, които определят дали застрахователният договор може да предоставя услуга по възвръщаемост на инвестицията, но да замени препратките в тези критерии към „положителна инвестиционна възвръщаемост“ с „инвестиционна възвръщаемост“.
3. да изисква предприятието да включва, като парични потоци в границите на застрахователния договор, разходите, свързани с инвестиционни дейности до степента, в която предприятието извършва такива дейности, за да повиши ползите от застрахователното покритие за притежателя на полицата, дори ако предприятието е достигнало до заключение, че договорът не предоставя услуга по възвръщаемост на инвестицията.
4. да финализира предложеното изменение на МСФО 17, което би изисквало предприятието да оповестява:
   1. количествена информация относно това кога предприятието очаква да признае в печалбата или загубата маржа на договорената услуга, оставащ към края на отчетния период; и
   2. подхода, използван за определяне на относителното тегло на ползите, предоставени от застрахователното покритие и услугата по възвръщаемост на инвестицията или услугата, свързана с инвестиция.
5. да потвърди добавянето на дефиницията на „услуги по застрахователни договори“ в Приложение A от МСФО 17, без обаче да изменя останалата терминология, използвана в стандарта (т.е., да не заменя „покритие“ с „услуга“ в термините „единици покритие“, „период на покритие“ и „задължение за оставащо покритие“).

Всичките присъстващи дванадесет членове на Съвета изразиха съгласие с тези решения. Двама от членовете на Съвета отсъстваха.

***Ниво на агрегиране (обобщаване) на информацията—годишни кохорти при застрахователни договори с междупоколенческо споделяне на рисковете между притежателите на полици* (Документ по програмата 2Б)**

Съветът реши в порядък на работна хипотеза да запази, без изменение, изискването за годишни кохорти в МСФО 17.

Всичките присъстващи дванадесет членове на Съвета изразиха съгласие с тези решения. Двама от членовете на Съвета отсъстваха.

***Приложимост на опцията за смекчаване на риска—недеривативни финансови инструменти по справедлива стойност през печалбата или загубата* (Документ по програмата 2В)**

Съветът реши в порядък на работна хипотеза да измени МСФО 17, така че да разшири опцията за смекчаване на риска по отношение на застрахователните договори с характеристики на пряко участие в разпределението на печалбата, съгласно изложеното в параграф Б115 от МСФО 17. Разширяването на обхвата би позволило на предприятието да прилага тази опция, когато предприятието смекчава ефекта от финансов риск върху паричните потоци при изпълнение, съгласно изложеното в параграф Б113(б) от МСФО 17, използвайки недеривативни финансови инструменти, оценени по справедлива стойност през печалбата или загубата. За да приложи опцията, предприятието трябва да отговаря на условията, изложени в параграф Б116 от МСФО 17.

Всичките присъстващи дванадесет членове на Съвета изразиха съгласие с тези решения. Двама от членовете на Съвета отсъстваха.

***Незначителни изменения* (Документ по програмата 2Г)**

Съветът реши в порядък на работна хипотеза да финализира незначителните изменения, предложени в Проекта за обсъждане, внасяйки обаче следните промени:

1. изменението на параграф Б128 от МСФО 17 следва да препраща към „промени в стойността на стоящите в основата позиции“, а не „промени в справедливата стойност на стоящите в основата позиции“, както е посочено в Проекта за обсъждане. Съответно този параграф би посочвал, че „промените в оценката на група застрахователни договори, предизвикани от промени в стойността на стоящите в основата позиции (изключвайки добавяния и оттегляния) са промени, произтичащи от ефекта от стойността на парите във времето и финансовия риск и съответно промените в тях“. Последното изречение на параграф Б 134 от МСФО 17 следва да пояснява, че сумата, включена по отношение на застрахователните договори се определя, като се вземат под внимание всички приходи и разходи, включени в печалбата или загубата по отношение на стоящите в основата позиции, независимо къде в печалбата или загубата са представени приходът или разходът.
2. изменението на параграф Б 96(в) от МСФО 17 следва да е приложимо и по отношение на заеми към притежателите на полици, така че, по отношение на застрахователни договори без характеристики на пряко участие в разпределението на печалбата, маржът на договорената услуга не би бил коригиран за отчитане на промени в паричните потоци при изпълнение, произтичащи от разлики, отнасящи се до стойността на парите във времето и предположения, отнасящи се до финансовия риск, между:
   1. заем към притежател на полица, който се очаква да стане дължим през периода; и
   2. действителния заем към притежател на полица, който става дължим през периода.
3. изменението на параграфи 106(a) и Б124 от МСФО 17 следва да посочва, че предприятието трябва да представя „корекции, произтичащи от опита, по отношение на постъпления от премии, *които се отнасят до текуща или минала услуга“* като застрахователен приход.
4. изменение в произтичащото като следствие изменение на параграф 2.1 от МСФО 9 *Финансови инструменти* (което пояснява, че държаните застрахователни договори не попадат в обхвата на МСФО 9), за да се поправи пропуска на думата „издадени“ в Проекта за обсъждане.

Всичките присъстващи дванадесет членове на Съвета изразиха съгласие с тези решения. Двама от членовете на Съвета отсъстваха.

***Допълнителни специфични преходни модификации и облекчения* (Документ по програмата 2Д)**

Съветът реши в порядък на работна хипотеза да измени преходните изисквания в МСФО 17, така че:

1. да разшири модификацията в модифицирания ретроспективен подход и облекчението в подхода за отчитане по справедлива стойност, отнасящи се до оценки, които биха били направени в началото (при влизане в сила на договора) или първоначалното признаване, така че да се включи оценката относно това дали инвестиционният договор отговаря на дефиницията за инвестиционен договор с характеристики за допълнителни, негарантирани доходи. Това разширяване би позволило на предприятието да определи дали инвестиционният договор отговаря на дефиницията за инвестиционен договор с характеристики за допълнителни, негарантирани доходи, като използва информация, която е налична към датата на преход (а не в началото (при влизане в сила на договора) или при първоначално признаване). В съответствие с други модификации в модифицирания ретроспективен подход, предприятието би прилагало разширената модификация само до степента, в която предприятието не разполага с разумна и можеща да бъде подкрепена информация, за да приложи ретроспективния подход.
2. да измени предложената модификация в модифицирания ретроспективен подход по отношение на държани презастрахователни договори, когато стоящите в основата застрахователни договори са обременяващи. Изменението би посочило, че ако предприятието не разполага с разумна и можеща да бъде подкрепена информация, за да идентифицира дали държаният презастрахователен договор е придобит преди или по същото време, когато се издават застрахователните договори, държаният презастрахователен договор не би имал към датата на преход компонент за възстановяване на загубата.
3. да добави модификация към модифицирания ретроспективен подход по отношение на предприятия, които правят избор на счетоводна политика да *не* променят третирането на счетоводни приблизителни оценки, направени в предходни междинни финансови отчети. Предприятието би прилагало модификацията до степента, в която предприятието не разполага с разумна и можеща да бъде подкрепена информация, за да приложи ретроспективно избора си на счетоводна политика. Предприятие, прилагащо модификацията, би определило маржа на договорената услуга, компонента на загуба и сумите, отнасящи се до застрахователни финансови приходи или разходи към датата на преход така, сякаш предприятието не е изготвяло междинни финансови отчети преди датата на преход.

Всичките присъстващи дванадесет членове на Съвета изразиха съгласие с решенията, включени в подточки (a) и (б). Единадесет от присъстващите дванадесет членове изразиха съгласие с решението в подточка (в). Двама от членовете на Съвета отсъстваха.

***Други теми, повдигнати от лицата, предоставили становища в отговор на Проекта за обсъждане* (Документ по програмата 2Е)**

Съветът реши в порядък на работна хипотеза:

1. да измени параграф Б66(е) от МСФО 17, за да отстрани несъответствие между този параграф и параграф Б65(м) от МСФО 17. След това изменение, предприятието ще прилага параграф Б65(м) от МСФО 17, така че да включва в паричните потоци при изпълнение плащания и постъпления на данъци върху дохода, които конкретно се начисляват на притежателя на полицата съгласно условията на застрахователния договор.
2. да запази, без изменение, изискванията в параграф Б113(б) от МСФО 17. Този параграф изисква предприятието да коригира маржа на договорената услуга по застрахователни договори с характеристики на пряко участие в разпределението на печалбата с оглед промените в ефекта от стойността на парите във времето и финансовите рискове, които не произтичат от стоящите в основата позиции.
3. да не добавя нови изисквания към МСФО 17 и да не публикува образователни материали, свързани със счетоводното отчитане на застрахователни договори, които променят с течение на времето своето естество.
4. да запази, без изменение, изискванията в МСФО 17, отнасящи се до останалите теми, обсъждани в Приложение A към Документ по програмата 2Е.

Всичките присъстващи дванадесет членове на Съвета изразиха съгласие с тези решения. Двама от членовете на Съвета отсъстваха.

***Следващи етапи***

На заседанието си през март 2020 г. Съветът ще подложи на повторно разискване оставащите две теми — датата на влизане в сила на МСФО 17 и удължаване на временното освобождаване от изискванията на МСФО 9 в МСФО 4 *Застрахователни договори*. На същото заседание от Съвета ще бъде поискано да даде разрешение за пристъпване към процедурата по гласуване по отношение финализиране на измененията в МСФО 17.

**Реформата на базовия лихвен процент и ефектът й върху финансовото отчитане — Фаза 2 (Документ по програмата 14)**

На 26 февруари 2020 г. Съветът проведе заседание, за да обсъди проблемни въпроси, свързани с реформирането на референтните лихвени проценти („реформа на базовия лихвен процент“), а именно:

1. въпрос, нуждаещ се от уточняване, свързан с взетото по време на заседанието през октомври 2019 г. в порядък на работна хипотеза решение на Съвета относно това какво представлява модификация на финансов инструмент.
2. кога следва да спре да се прилага изключението, предвидено във Фаза 1, във връзка с изискването в МСФО 9 *Финансови инструменти* и МСС 39 *Финансови инструменти: признаване и оценяване* за отделна разграничимост на рисков компонент, който не е конкретно договорно посочен. Съветът обсъди също така въпроса дали да предостави изключение от изискването във Фаза 2.
3. дали предложените изменения следва да се прилагат доброволно или задължително и кога предложените изменения следва да спрат да се прилагат.
4. предложената дата на влизане в сила и преходните изисквания по отношение на взетите от Съвета в порядък на работна хипотеза решения във Фаза 2.
5. приложимите изисквания на регламентираната процедура, включително предложения период за предоставяне на коментари и разрешението на Съвета да се пристъпи към процедурата по гласуване на проект за обсъждане във връзка с Фаза 2 от проекта.

Документ по програмата 14 предоставя обобщение на взетите до момента от Съвета в порядък на работна хипотеза решения единствено с информационна цел.

***Въпрос, нуждаещ се от уточняване —модификация на финансови инструменти* (Документ по програмата 14A)**

Съветът реши в порядък на работна хипотеза, че предложените изменения, целящи да се поясни какво съставлява модификация на финансов инструмент, следва да се прилагат единствено по отношение на промени, направени в контекста на реформата на базовия лихвен процент.

Всичките присъстващи тринадесет членове на Съвета изразиха съгласие с това решение. Един от членовете на Съвета отсъстваше.

***Хеджиране на рискови компоненти—критерии за отделна разграничимост* (Документ по програмата 14Б)**

Съветът реши в порядък на работна хипотеза да предостави временно облекчение по отношение на хеджиращи взаимоотношения, изменени, за да се отразят модификации, изисквани като пряко следствие от реформата на базовия лихвен процент. Прилагайки това облекчение, ще се счита, че рисков компонент, който не е посочен конкретно в договора, удовлетворява критериите за „отделно разграничим“, ако и само ако:

1. предприятието разумно очаква, че алтернативният базов лихвен процент ще удовлетворява изискването в МСФО 9 или МСС 39 за отделно разграничим рисков компонент в рамките на структурата на конкретния пазар в течение на 24 месеца от датата, на която лихвеният процент е определен като рисков компонент за целите на счетоводното отчитане на хеджиране; и
2. рисковият компонент може да бъде надеждно оценен от датата, на която е определен като рисков компонент.

Всичките присъстващи тринадесет членове на Съвета изразиха съгласие с това решение. Един от членовете на Съвета отсъстваше.

***Край на измененията във Фаза 2 и доброволно или задължително прилагане* (Документ по програмата 14В)**

Съветът реши в порядък на работна хипотеза, че прилагането на всички предложени изменения във Фаза 2 следва да е задължително. Съветът реши също така в порядък на работна хипотеза, че естеството на предложените изменения е такова, че те могат да бъдат прилагани само по отношение на модификации на финансови инструменти и промени в хеджиращи взаимоотношения, които удовлетворяват съответните критерии и следователно не е необходимо да бъде посочван конкретен край на изискванията за прилагане.

Всичките присъстващи тринадесет членове на Съвета изразиха съгласие с тези решения. Един от членовете на Съвета отсъстваше.

***Дата на влизане в сила и изисквания при преход* (Документ по програмата 14Г)**

Съветът реши в порядък на работна хипотеза, че:

1. предприятията следва да прилагат предложените изменения за годишни периоди, започващи на или след 1 януари 2021 година, като по-ранното прилагане е разрешено.
2. предложените изменения във Фаза 2 следва да бъдат прилагани ретроспективно. Ретроспективното прилагане:
   1. се отнася до позиции, съществували към началото на отчетния период, през който предприятието за първи път прилага предложените изменения, включително сумите, натрупани в резерва от хеджиране на парични потоци, свързани с хеджиращи взаимоотношения, които вече са преустановени.
   2. включва възстановяване на хеджиращи взаимоотношения, които са били преустановени преди предприятието да приложи за първи път предложените изменения единствено поради промени в хеджиращите взаимоотношения (и свързаната с това документация), необходими за отразяване на модификациите, изисквани като пряко следствие от реформата на базовия лихвен процент. Тези хеджиращи взаимоотношения трябва да бъдат възстановени, ако предприятието може да демонстрира, че хеджиращото взаимоотношение не би било преустановено, ако предложените изменения са били на разположение към момента и това може да бъде направено без използването на получена впоследствие информация.
3. в отчетния период, през който предприятието за първи път прилага предложените изменения, от предприятието не се изисква да представя оповестяванията, изисквани от параграф 28(е) от МСС 8 *Счетоводна политика, промени в счетоводните приблизителни оценки и грешки.*

Всичките присъстващи тринадесет членове на Съвета изразиха съгласие с тези решения. Един от членовете на Съвета отсъстваше.

***Стъпки от регламентираната процедура* (Документ по програмата 14Д)**

Съветът реши в порядък на работна хипотеза, че периодът за предоставяне на коментари във връзка с предложените изменения следва да бъде 45 дни. Всичките присъстващи тринадесет членове на Съвета изразиха съгласие. Един от членовете на Съвета отсъстваше.

Всичките присъстващи тринадесет членове на Съвета потвърдиха, че са се уверили, че Съветът е изпълнил изискванията на приложимите стъпки от регламентираната процедура и е осъществил достатъчно консултации и анализи, за да се пристъпи към процедурата по гласуване на проекта за обсъждане. Един от членовете на Съвета отсъстваше.

Нито един от присъстващи тринадесет членове на Съвета не даде индикации за намерение да изрази несъгласие с предложените изменения. Един от членовете на Съвета отсъстваше.

***Следващ етап***

Съветът планира да издаде проект за обсъждане през април 2020 г.

**Инициатива за оповестяване—целеви преглед на оповестяванията на ниво стандарт (Документ по програмата 11)**

На 26 февруари 2020 г. Съветът проведе заседание, за да:

* продължи обсъжданията относно специфичната цел на оповестяванията във връзка с факторите за промяна в оценките по справедлива стойност, които да бъдат включени в МСФО 13 *Оценяване по справедлива стойност* — Документ по програмата 11A; и
* да разгледа поуките, усвоени от тестването на проекто-насоките относно разработването и изготвянето на проект на разделите, посветени на оповестяванията в МСФО стандартите — Документ по програмата 11Б.

***Фактори за промяна в оценките по справедлива стойност* (Документ по програмата 11A)**

Съветът реши в порядък на работна хипотеза да преработи три предварителни решения, публикувани в Бюлетина с актуална информация от Съвета по международни счетоводни стандарти за м. септември и ноември 2019 г., отнасящи се до специфичната цел на оповестяванията относно факторите за промяна в оценките по справедлива стойност. Съветът реши в порядък на работна хипотеза, че:

1. от предприятието ще се изисква да изпълни специфична цел да оповести информация, която да позволи на потребителите да разберат *съществените* фактори за промяна в оценките по справедлива стойност в течение на отчетния период.
2. за да изпълни целта, посочена в подточка (a), от предприятието ще се изисква да оповести равнение от началните до крайните салда на повтарящи се оценки по справедлива стойност, класифицирани на ниво 3 от йерархията на справедливите стойности.
3. обяснение на съществените фактори за промяна в оценките по справедлива стойност — с изключение на тези, класифицирани на ниво 3 от йерархията на справедливите стойности — ще бъде идентифицирано като пример за информация, която предприятието може, без от него да се изисква, да оповести, за да изпълни целта, посочена в подточка (a).

Всичките присъстващи тринадесет членове на Съвета изразиха съгласие с тези решения. Един от членовете на Съвета отсъстваше.

***Поуки, усвоени до момента от тестването на проекто-насоките* (Документ по програмата 11Б)**

След обсъждане на поуките, усвоени от тестване на проекто-насоките, Съветът реши в порядък на работна хипотеза да актуализира проекто насоките си, за да посочи, че:

1. Съветът ще използва предписващата изисквания дума „следва“, за да посочи информация, която винаги е съществена за удовлетворяване на специфична цел на оповестяванията. В останалите случаи, Съветът ще използва следната фраза с по-малко разпоредителен характер: „макар да не е задължителна, следната информация би могла да даде възможност на предприятието да изпълни тази цел“.
2. всеобхватните цели на оповестяването с висока степен на обобщеност ще бъдат представяни в началото на съответния раздел, посветен на оповестяванията, в даден МСФО стандарт.

Единадесет от присъстващите тринадесет членове на Съвета изразиха съгласие с тези решения. Един от членовете на Съвета отсъстваше.

***Следващ етап***

На бъдещо свое заседания Съветът ще обсъди стъпките от регламентираната процедура във връзка с проекта за обсъждане на предложенията си.

**Инициатива за оповестяване — счетоводни политики (Документ по програмата 20)**

На 26 февруари 2020 г. Съветът проведе заседание, за да обсъди коментарите, получени във връзка с Проекта за обсъждане на Съвета *Оповестяване на счетоводните политики*. (Проектът за обсъждане излага предложените от Съвета изменения в МСС 1 *Представяне на финансови отчети* и Изложение за практика по МСФО 2 *Извършване на преценки относно нивото на същественост*.)

От Съвета не бе поискано да взема каквито и да е решения.

***Следващ етап***

На бъдещо свое заседания Съветът ще разисква повторно предложенията, изложени в Проекта за обсъждане.

**Поддържане и последователно прилагане (Документ по програмата 12)**

На 26 февруари 2020 г. Съветът проведе заседание, за да обсъди следните теми във връзка с поддържането и последователното прилагане на стандартите.

***Наличие на възможност за възстановяване на средства (Изменения в КРМСФО 14)*(Документ по програмата 12A)**

Съветът бе запознат с актуална информация относно работата по предложените изменения в КРМСФО 14 *МСС 19—* *Ограничението на актив по дефинирани доходи, минимални изисквания за финансиране и тяхното взаимодействие*. Съветът обсъди също така и следващите етапи по проекта.

Съветът реши да не финализира предложените изменения в КРМСФО 14.

Всичките присъстващи тринадесет членове на Съвета изразиха съгласие с това решение. Един от членовете на Съвета отсъстваше.

***Следващ етап***

На бъдещо свое заседания Съветът ще обсъди направлението на развитие на този проект.

***Актуална информация от КРМСФО* (Документ по програмата 12Б)**

Съветът бе запознат с актуална информация от проведеното през януари 2020 г. заседание на Комитета по разясненията на МСФО. Подробности за това заседание са публикувани в Бюлетина с актуална информация от Комитета по разясненията за януари 2020 г. От Съвета не по поискано да взема каквито и да е решения.

**Бизнес комбинации под общ контрол (Документи по програмата 23A и 23Б)**

На 27 февруари 2020 г. Съветът проведе заседание, за да обсъди изследователския си проект, посветен на бизнес комбинациите под общ контрол.

***Оповестяване* (Документ по програмата 23A)**

Съветът обсъди въпроса каква информация относно бизнес комбинациите под общ контрол следва да оповести получаващото предприятие.

Съветът реши в порядък на работна хипотеза, че когато за счетоводното отчитане на комбинацията се използва методът на придобиването, получаващото предприятие ще приложи всички изисквания за оповестяване в МСФО 3 *Бизнес комбинации* и всички предварителни виждания относно оповестяванията, които ще бъдат публикувани в предстоящия да бъде издаден документ за обсъждане в рамките на проекта, посветен на репутацията и обезценката. Единадесет от присъстващите тринадесет членове на Съвета изразиха съгласие с това решение. Един от членовете на Съвета отсъстваше.

Съветът реши в порядък на работна хипотеза, че следва да предостави насоки относно прилагането на изискванията за оповестяване в МСФО 3 и МСС 24 *Оповестяване на свързани лица* по отношение на бизнес комбинациите под общ контрол. Насоките биха могли например да поясняват, че предприятието трябва да оповестява информация относно процеса на общо управление над финансовите условия на комбинацията. Предстоящият да бъде публикуван консултационен документ във връзка с този проект би могъл да потърси мнения относно това кой МСФО стандарт следва да предостави такива насоки. Всичките присъстващи тринадесет членове на Съвета изразиха съгласие с това решение. Един от членовете на Съвета отсъстваше.

Наред с това, Съветът реши в порядък на работна хипотеза, че когато за счетоводно отчитане на комбинацията се използва подходът на съществуващите балансови стойности, получаващото предприятие ще:

1. приложи следните изисквания за оповестяване в МСФО 3 и предварителните виждания относно оповестяванията, които ще бъдат публикувани в предстоящия да бъде издаден документ за обсъждане в рамките на проекта, посветен на репутацията и обезценката (след извършване на необходимите редакционни промени):
   1. целта на оповестяването за предоставяне на информация, която да помогне на потребителите на финансовите отчети да оценят естеството, финансовия ефект и очакваните ползи от комбинацията (параграф 59 от МСФО 3);
   2. наименованието и описанието на прехвърленото предприятие, датата на комбинацията, процента на инструментите на собствения капитал с право на глас, прехвърлени на получаващото предприятие, основните причини за комбинацията и описание на начина, по който получаващото предприятие е придобило контрол (параграфи Б64(a)-(г) от МСФО 3);
   3. признатите суми във всеки основен клас активи и поети пасиви, включително информация относно признатите суми на пасивите, произтичащи от дейностите по финансиране и пенсионни задължения за дефинирани доходи (параграф Б64(и) от МСФО 3 и съответното предварително виждане, което ще бъде публикувано в предстоящия да бъде издаден документ за обсъждане в рамките на проекта, посветен на репутацията и обезценката);
   4. балансовата стойност на неконтролиращото участие (параграф Б64(o) от МСФО 3);
   5. изискването за предоставяне на обобщена информация относно комбинации, които взети поотделно са несъществени (параграф Б65 от МСФО 3);
   6. изискванията за оповестяване по отношение на комбинации, които се осъществяват след края на отчетния период, но преди финансовият отчет да бъде одобрен за издаване (параграф Б66 от МСФО 3);
   7. сумата и обяснение за всяка печалба или загуба, която се отнася до получени активи и пасиви, ако това оповестяване е уместно за разбирането на финансовите отчети на комбинираното предприятие (параграф Б67(д) от МСФО 3); и
   8. изискването за оповестяване на допълнителна информация, която е необходима за изпълнение на приложимите цели на оповестяванията (параграф 63 от МСФО 3).

Девет от присъстващите тринадесет членове на Съвета изразиха съгласие с това решение. Един от членовете на Съвета отсъстваше.

1. оповести сумата, призната в собствен капитал, за разликата между платеното възнаграждение и балансовите стойности на получените активи и пасиви и компонента от собствения капитал, в който е призната тази разлика. Десет от присъстващите тринадесет членове на Съвета изразиха съгласие с това решение. Един от членовете на Съвета отсъстваше.

И накрая, Съветът реши в порядък на работна хипотеза да не разработва предложения във връзка с изискванията за оповестяване относно информацията преди комбинацията по отношение на бизнес комбинациите под общ контрол, които се отчитат, прилагайки подхода на счетоводно отчитане на базата на съществуващите балансови стойности. Единадесет от присъстващите тринадесет членове на Съвета изразиха съгласие с това решение. Един от членовете на Съвета отсъстваше.

Тези взети в порядък на работна хипотеза решения приключват обсъжданията на Съвета относно отчитането на бизнес комбинациите под общ контрол.

***Регламентирана процедура* (Документ по програмата 23Б)**

Съветът реши, че:

1. консултационният документ във връзка с този проект следва да бъде документ за обсъждане.
2. е изпълнил изискванията на приложимите стъпки от регламентираната процедура и е осъществил достатъчно консултации и анализи, за да се пристъпи към процедурата по гласуване на документа за обсъждане.

Всичките присъстващи тринадесет членове на Съвета изразиха съгласие с тези решения. Един от членовете на Съвета отсъстваше.

***Следващ етап***

Екипът ще изготви документ за обсъждане, който да бъде подложен на гласуване.

Екипът планира да поиска от Съвета да определи на бъдещо свое заседания периода за предоставяне на коментари във връзка с документа за обсъждане.